termisk glasbrud
Termisk glasbrud, brud, som opstår ved store temperaturforskelle mellem en glasoverflades varme midterzone og kolde kanter. Midterzonen udvides herved så meget, at trækspændinger, som opstår langs kanterne, får almindeligt glas til at revne. Slagskygger kan øge brudrisikoen, som er afhængig af glastype, glastykkelse, format og glaskombination, type af karm og ramme, solafskærmning (evt. persienne) og placering i facaden. Indvendig eller udvendig solafskærmning, fx påklistret "solfilm", øger brudrisikoen. Termisk glasbrud kan undgås med hærdet glas.